تناسلی خارش

تناسلی خارش یا تناسلی ہرپیز ، ایک وائرل انفیکشن ہے جو ہرپس سمپلیکس وائرس (ایچ ایس وی) کے ذریعے جنسی اعضا کو متاثر کرتا ہے۔  زیادہ تر افراد میں یا تو کوئی علامات ظاہر نہیں ہوتیں یا بہت ہلکی علامات ہوتی ہیں، جس کی وجہ سے وہ یہ جان ہی نہیں پاتے کہ وہ متاثر ہو چکے ہیں۔  جب علامات ظاہر ہوتی ہیں تو ان میں عام طور پر چھوٹے چھالے شامل ہوتے ہیں جو پھوٹ کر تکلیف دہ السر بن جاتے ہیں۔  نزلہ زکام جیسی علامات، جیسے بخار، بدن درد یا سوجے ہوئے غدود (لمف نوڈس) بھی ہو سکتے ہیں۔  یہ علامات عام طور پر وائرس سے متاثر ہونے کے تقریباً 4 دن بعد ظاہر ہوتی ہیں اور 4 ہفتے تک جاری رہ سکتی ہیں۔ ایک بار انفیکشن ہو جائے تو دوبارہ حملے ممکن ہیں، مگر وہ اکثر پہلی بار کے مقابلے میں زیادہ ہلکے ہوتے ہیں۔ 

یہ بیماری عام طور پر کسی متاثرہ شخص کی جلد یا جسمانی رطوبتوں سے براہِ راست جنسی رابطے کے ذریعے پھیلتی ہے۔  یہ جنسی عمل کے دوران ہو سکتی ہے، جس میں مقعد اور دہنی جنسی عمل بھی شامل ہیں۔  منتقل ہونے کے لیے کسی زخم کی ضرورت نہیں ہے۔ یہ اس کے بغیر بھی منتقل ہو سکتا ہے-  ایک جوڑے کے درمیان اس وائرس کے پھیلنے کا سالانہ خطرہ تقریباً 7.5فیصد ہوتا ہے۔ ایچ ایس وائرس کو دو اقسام میں درجہ بند کیا گیا ہے، ایچ ایس وی-1 اور ایچ ایس وی-2۔  اگرچہ تاریخی طور پر زیادہ تر تناسلی خارش کی بنیادی وجہ ایچ ایس وی -2 ہوتی ہے،مگر اب ترقی یافتہ ممالک میں ایچ ایس وی-1 جنسی ہرپس کا ایک عام سبب بن چکا ہے۔   تشخیص، پی سی آر یا وائرل کلچر یا مخصوص اینٹی باڈیز کے لیے خون کے ٹیسٹ کے ذریعے اور زخموں کی جانچ کر کے کی جا سکتی ہے۔ 

انفیکشن سے بچاؤ کی کوششوں میں جنسی تعلقات سے پرہیز کرنا، کنڈوم کا استعمال کرنا اور صرف ایسے ساتھی کے ساتھ جنسی تعلق رکھنا شامل ہے جو متاثرہ نہ ہو۔  ایک بار انفیکشن ہونے کے بعد، اس کا کوئی علاج نہیں ہے.  تاہم اینٹی وائرل ادویات ، انفیکشن کے پھیلنے سے روکنے یا اس کی مدت کو کم کرنے میں مدد دے سکتی ہیں۔  اینٹی وائرلز کا طویل مدتی استعمال مزید پھیلنے کے خطرے کو بھی کم کر سکتا ہے۔ 

2015 میں تقریباً 84 کروڑ 60 لاکھ افراد (دنیا کی آبادی کا 12 فیصد) تناسلی ہرپیز میں مبتلا تھے۔  ۔ امریکا میں ہر چھ میں سے ایک سے زیادہ افراد کو HSV-2 وائرس لاحق ہے۔  خواتین میں یہ انفیکشن مردوں کی نسبت زیادہ عام ہے۔  ریاستہائے متحدہ میں 1990 اور 2010 کے درمیان HSV-2 کی وجہ سے ہونے والی بیماری کی شرح میں کمی آئی ہے  اگرچہ پیچیدگیاں نایاب ہوتی ہیں، لیکن ان میں شامل ہو سکتی ہیں: ایسپٹک میننجائٹس (دماغ کی جھلی کی غیر بیکٹیریل سوزش) ،اگر ایچ آئیوی / ایڈز کے مثبت فرد سے سامنا ہو تو ایچ آئی وی/ایڈز کا بڑھا ہوا خطرہ اور زچگی کے دوران بچے کو وائرس منتقل ہونا، جس سے نیونٹل ہرپیز (نومولود بچوں میں ہرپیز) ہو سکتا ہے۔ 

 حوالہ جات 

زمرہ:ایم ڈی وکی سے ترجمہ شدہ
زمرہ:وائرسی امراض